Jungtinės Karalystės ministras pirmininkas

Jungtinės Didžiosios Britanijos ir Šiaurės Airijos Karalystės ministras pirmininkas yra Jungtinės Karalystės politinis lyderis ir Jos Didenybės Vyriausybės vadovas. Premjeras ir jo kabinetas, kurį sudaro visi ministrai, vadovaujantys savo paskirtoms ministerijoms ir departamentams, yra atsakingi už savo politiką ir veiksmus monarchui, parlamentui, savo politinei partijai bei galiausiai rinkėjams. Dabartinė šalies premjerė yra Theresa May.

Įgaliojimai

Kaip Jos Didenybės vyriausybės vadovas moderniųjų laikų ministras pirmininkas yra aukščiausia Jungtinės Karalystės politinė valdžios institucija: premjeras vadovauja valdančiajai politinei partijai, iš esmės vadovauja ir Jungtinės Karalystės įstatymų leidžiamosios valdžios institucijai – parlamento Bendruomenių Rūmams bei yra įstatymų vykdomosios valdžios – Jungtinės Karalystės ministrų kabineto lyderis. Tai reiškia, kad pareigas einantis ministras pirmininkas savo rankose turi tiek įstatymų leidžiamąją, tiek vykdomąją galias. Bendruomenių Rūmuose premjeras vadovauja įstatymų leidybos procesui, taip vykdydamas savo vadovaujamos partijos įstatyminę darbotvarkę. Savo vykdomosios įstatymų galios kompetencijos ribose premjeras skiria ir atleidžia visus kabineto narius ir ministrus, koordinuoja vykdomą politiką ir visų vyriausybės departamentų bei valstybės tarnybos veiklą. Ministras pirmininkas tiek šalies viduje, tiek ir užsienyje veikia kaip Jos Didenybės vyriausybės tiesioginis atstovas. Išimtinai ministro pirmininko patarimu monarchas vykdo daugelį savo įstatymų numatytų ir prerogatyvinių galių, įskaitant parlamento paleidimą; paskyrimą į aukštus teisinius, politinius ir bažnytinius postus; titulų ir apdovanojimų suteikimą.

Ministro pirmininko postas

Ministro pirmininko postas nebuvo sukurtas. Šis postas vystėsi lėtai ir nepastoviai tris šimtus metų. Šių pareigų kilmė randama konstitucijos pasikeitimuose, įvykusiuose laikotarpyje tarp 1688 ir 1720 metų, kai faktinė politinė galia iš perėjo parlamentui. Tai yra po 1688 metų revoliucijos parlamentas palaipsniui privertė monarchą laikytis neutralios politinės pozicijos. Monarcho galios buvo patikėtos atsakingiems ministrams (ministrui pirmininkui ir ministrų kabinetui), atsakingiems už savo politiką ir veiksmus parlamentui ir žmonėms. Nors monarchas vis dar dėvi karūną, o jo prerogatyvios galios liko nepaliestos, parlamentas pašalino jį nuo valdymo reikalų, palikdami jam tik tris konstitucines teises: būti informuotam, teisė patarti ir perspėti.
Laikotarpyje tarp 1784 ir 1911 metų dėl daugybės istorinės ir politinės raidos įvykių, premjero postas neoficialiai, bet visuotinai buvo pripažintas. Prieš prasidedant XX amžiui, premjero postas konstitucinėje hierarchijoje tapo aukščiausiu postu suvereno, parlamento ir ministrų kabineto atžvilgiu. XX amžiaus pradžioje Lordų Rūmų įstatymų leidžiamojo proceso galios buvo sumenkintos, tokiu būdu netiesiogiai padidinant ministro pirmininko galias, kas sukėlė susirūpinimą, kad postas tapo per daug „prezidentinis”. Tačiau vėliau keletas įstatymų ir politinių pasikeitimų apribojo premjero valdžią.
Dabartinis Jungtinės Karalystės ministro pirmininko atlyginimas yra 142 500 svarų sterlingų (600 650 litų). Be to, premjeras gauna ir parlamento nario algą, siekiančią 65 000 svarų sterlingų (273 980 litų). 10 Downing Street yra ministro pirmininko oficiali rezidencija Londone. Pareigas einantis premjeras taip pat gali naudotis kita savo rezidencija Chequers. Atsistatydinusiems arba pralaimėjusiems rinkimuose ministrams pirmininkams (tačiau ne visiems) yra garantuojamas titulas bei vieta Lordų Rūmuose.